Heitor Villa-Lobos

Heitoras Vila-Lobosas (Heitor Villa‑Lobos, 1887 m. kovo 5 d. – 1959 m. lapkričio 17 d.) – Brazilijos kompozitorius, dirigentas, pedagogas, violončelininkas ir klasikinės gitaros atlikėjas. Vienas žymiausių visų laikų Pietų Amerikos kompozitorių.

Biografija 
1907 m. Heitoras Vila-Lobosas mokėsi pas Fransiską Bragą. 1905–1912 m. užrašė daugiau kaip 1000 brazilų liaudies muzikos melodijų. Nuo 1915 m. rengė autorinius koncertus. 1923–1930 m. gyveno Paryžiuje. Grįžęs Brazilijon, Vila-Lobosas įkūrė muzikos mokyklų ir chorų, nacionalinę chorinio dainavimo konservatoriją (1942 m.), Brazilijos muzikos akademiją (1945 m., su kitais; nuo įkūrimo iki mirties – jos prezidentas). Koncertavo kaip dirigentas (ir užsienyje), propagavo brazilų muziką. Parašė muzikos vadovėlių.

Kūryba 
Heitoro Vila-Loboso muzikai įtakos turėjo tiek brazilų liaudies muzika, tiek Europos klasikinės tradicijos stilistiniai elementai. Kūryboje derinami romantizmo, impresionizmo, neobaroko stiliaus elementai. Jis buvo produktyvus kompozitorius, parašęs daugybę orkestrinių, kamerinių, instrumentinių ir vokalinių kūrinių, iš viso iki mirties 1959 m. sukūrė daugiau nei 2000 kūrinių: 9 operas, 15 baletų, 12 simfonijų, 18 simfoninių poemų, 9 braziliškas bachianas, 14 pjesių orkestrui ir kameriniams ansambliams Chôros, koncertus, tarp jų – 5 fortepijonui, 2 violončelei, gitarai, arfai, 17 styginių kvartetų, kūrinius fortepijonui, dainas, bažnytinius chorus.

Heitoro Vila-Loboso gimimo data Brazilijoje švenčiama kaip Nacionalinė klasikinės muzikos diena.

Šaltiniai 

Brazilijos atlikėjai
Kompozitoriai
Violončelininkai
Dirigentai
Muzikos pedagogai